Jeg stod i den triste situation, at jeg fik stjålet min cykel for noget tid siden, men så var det heldigt, at jeg havde forsikring hos Codan. Jeg mailede frem og tilbage med dem og hele forløbet ind til jeg skulle have udbetalt min erstatning var ganske godt og professionelt. Så blev det bøvlet. 
Jeg blev bedt om at logge ind på noget, der hedder Scalepoint. Det kunne jeg ikke, da jeg ikke havde modtaget noget password. Her skrev jeg så til scalepoints support, som så også var hurtige til at svare og meget professionelle. Bøvlet var det dog, at Codan ikke bare havde givet mig et login med dertilhørende password med det samme.
Nu kunne jeg logge ind på scalepoint. Codan havde ikke givet mig noget særlig information eller vejledning om, hvordan eller hvad jeg skulle gøre her for at få udbetalt min erstatning.
På; startsiden var der et billede af en cykel, der tydeligvis var samme model, som den jeg havde  fået stjålet. Jeg tog det som et udtryk for, at Codan havde fundet ud af,  det var den cykelmodel, jeg skulle have erstatning for og klikkede derfor næste og OK.Umiddelbart så det rigtigt ud, indtil jeg blev oplyst om, at jeg nu skulle betale 1500 kr. og om jeg ville betale med den ene eller den anden betalingsform. Der var tydeligvis noget, der var gået hen over hovedet på mig - det kunne ikke væe rigtigt, at jeg skulle betale for at få min erstatning udbetalt.

Det viste sig at Scalepoint/Codan gerne ville sælge mig en ny cykel i stedet for den gamle, jeg jo havde fået stjålet. Men det var ikke derfor, jeg havde bøvlet med at logge ind - jeg ville bare gerne have udbetalt min erstatning. 
Jeg fandt ud af at gå tilbage og "fjerne" cyklen, der jo automatisk var blevet lagt i min "kurv" og så kunne jeg endelig trykke Næste og OK til at jeg gerne ville have min erstatning udbetalt. Så var det lige pludselig ikke spor bøvlet længere. Jeg skulle bare indtaste mit CPR-nummer, og så; ville jeg få pengene udbetalt til min nemkonto. Nu venter jeg så på at det sker.

Hvorfor alt det bøvl? Codan kan sikkert lave en god forretning ved at sælge mig en ny ting som erstatning for det gamle - i stedet for at en anden forhandler gør det. Men det var ikke det, jeg ville, og jeg bliver irriteret når jeg føler, at nogen prøver at "narre" mig til at købe noget, jeg ikke selv har peget på og sagt: "det der vil jeg godt købe". 
Det er jo værre end reklamer, hvor man trods alt (for det meste) godt er klar over, at noget er en reklame. Derudover synes jeg også, at det er at misbruge mine personlige oplysninger, som Codan jo nødvendigvis ligger inde med. Hvis Codan endelig skal have en online shop, hvor de sælger erstatningsvarer og udbetaler erstatningsbeløb, hvorfor så ikke starte med en side med to knapper: en knap med "udbetal erstatningsbelløb" og en med "køb erstatningsproduk". Nogle mennesker havde måske gennemset dette trick med det samme, men en sådan side som scalepoint skal jo være gennemsigtig for alle der kommer til at bruge den, også folk som mig.
Havde det ikke været fordi, jeg er studerende og derfor gennem min fagforening får rabat på forsikring hos Codan, havde jeg måske fundet et andet selskab at have forsikring hos; at blive behandlet på den måde af et system, der bare er en død ting, og som får en til at føle sig dum, er ikke i orden.

Jeg vil på det kraftigste opfordre Codan og for den sags skyld alle andre forsikringsselskaber til ikke at gøre processen med erstatningsudbetaling mere bøvlet, end den behøver at være som set f.eks. set i dette tilfælde. Derfor, på trods af hurtig og respektfuld personlig betjening, kan jeg dog ikke give Codan mere end 3 stjerner.